Γιατί εμφανίζεται έτσι ο Παναθηναϊκός; ποιοι είναι οι λόγοι για τους οποίους η εικόνα της ομάδας είναι εντελώς διαφορετική στο πρωτάθλημα από αυτή στα πολύ δυνατά φιλικά παιχνίδια; τι πρέπει να αλλάξει ο Γιώργος Δώνης, ώστε να ανεβάσει και να σταθεροποιήσει την απόδοση των πρασίνων; Το Repress δίνει τις απαντήσεις.

Η χρονιά ξεκίνησε με πολύ διαφορετικές προσδοκίες στο «Γεώργιος Καλαφάτης». Η διατήρηση του περσινού κορμού, οι προσθήκες του καλοκαιριού και η εικόνα στα φιλικά της προετοιμασίας, δημιούργησαν απαιτήσεις από τον κόσμο των πρασίνων για μια χρονιά καλύτερη από την περσινή.

Η πραγματικότητα όμως είναι (για την ώρα) εντελώς διαφορετική. Η ομάδα έχει μεγάλη δυσκολία στο να ξαναβρεί τα στοιχεία που παρουσίασε κατά την περσινή περίοδο. Το παιχνίδι κατοχής είναι μονότονο και αναποτελεσματικό, η ομάδα δεν δημιουργεί εύκολα προϋποθέσεις για να φτάσει σε ολοκλήρωση ενεργειών, η αμυντική μετάβαση είναι καταστροφική ενώ τα ατομικά λάθη αναδεικνύουν την έλλειψη αυτοπεποίθησης και εμφανίζουν το πρόβλημα στην ψυχολογική δομή της ομάδας.

Όπως γίνεται λοιπόν αντιληπτό, δεν είναι μόνο ένα το πρόβλημα που έχει να λύσει ο τεχνικός του Παναθηναϊκού.

Η «γλώσσα» των αριθμών

Είναι από τις φορές που δεν ξέρεις πραγματικά από που να ξεκινήσεις, αφού τα φιλικά των «πρασίνων» δεν προετοίμασαν τον κόσμο του γι’ αυτό που θα ακολουθήσει. Όμως ας αρχίσουμε από τους «αριθμούς» οι οποίοι μιλάνε από μόνοι τους, 5 βαθμοί σε 6 αγώνες και με ένα πρόγραμμα που δεν θα το χαρακτήριζες και πολύ δύσκολο, ενώ τα τέρματα είναι 4 υπέρ (τα 3 από το σημείο του πέναλτι) και 10 κατά (εκ των οποίων τα 5 σε αμυντική μετάβαση και άλλα 3 από απίστευτα ατομικά λάθη).

Η αρχή του «κακού»

Όλα ξεκίνησαν λοιπόν από τον προγραμματισμό του καλοκαιριού, εκεί όπου ενισχύθηκε αρκετά η μεσοεπιθετική γραμμή της ομάδας, χωρίς όμως να δίνει μέχρι τώρα τις λύσεις που αναμέναμε ίσως γιατί όλες οι επιλογές «μοιάζουν» μεταξύ τους, ενώ δεν έχουν βρεθεί ακόμα ξεκάθαροι ρόλοι για τον καθένα από αυτούς. Καμία ενίσχυση δεν υπήρξε στην μεσοαμυντική γραμμή, με την ομάδα να έχει στην ουσία έναν μόνο αμυντικό χαφ, τον Κουρμπέλη, η απουσία του οποίου στο παιχνίδι με τον Άρη εμφάνισε το τεράστιο κενό του Παναθηναϊκού στον κεντρικό άξονα με τα ανάλογα αποτελέσματα, ενώ και η αμυντική γραμμή μέχρι να εμφανιστεί ο Σένκεφελντ παρουσίαζε πολλά από τα περσινά κενά της.

«Πληρώνει» κυρίως τα ατομικά λάθη

Αν εξαιρέσεις το νικηφόρο αποτέλεσμα με τον Πανιώνιο, στα 3 από τα 5 υπόλοιπα παιχνίδια η ομάδα βρίσκεται με την «πλάτη στον τοίχο» από ατομικά λάθη. Πίσω στο σκορ στη πρεμιέρα με Λαμία από το λάθος του Διούδη, στον αγώνα με τον ΟΦΗ τα λάθη των Νούνιες και Κουρμπέλη καταδίκασαν την εξέλιξη του παιχνιδιού, ενώ στο ματς με τον Άρη ο Ζαχίντ ήταν αυτός που έκανε δώρο στον αντίπαλο το 1-0. Το πρόβλημα γενικά εμφανίζεται στην αμυντική μετάβαση όπου οι «πράσινοι» εμφανίζουν εικόνα παιδικής ομάδος, αλλά και σε στιγμές οργανωμένης άμυνας με αμυντική υπεραριθμία η τοποθέτηση των παικτών δίνει την δυνατότητα στον αντίπαλο να βρει κενό χώρο και να σκοράρει.

Χαμηλές «πτήσεις» επιθετικά

Όλα τα παραπάνω σε συνδυασμό με την επιθετική «ξηρασία» που υπάρχει, αφού τίποτα δεν θυμίζει την περσινή παραγωγικότητα των πρώτων αγωνιστικών, με τον Μπουζούκη να είναι επηρεασμένος από τον τραυματισμό που τον ταλαιπωρούσε, ο Μακέντα βρίσκει δίχτυα μόνο απ’ το σημείο του πέναλτι, ο Χατζηγιοβάνης δείχνει εκτός πλάνων λόγω μη ανανέωσης συμβολαίου ενώ οι νέες προσθήκες Κολοβός, Μπέκ, Περέα, Ζαχίντ δεν έχουν προσφέρει ακόμη τα αναμενόμενα.

Τα περιθώρια στενεύουν

Ακολουθεί δύσκολο πρόγραμμα αγώνων και ο Γιώργος Δώνης καλείται να βρει λύση στα αγωνιστικά προβλήματα της ομάδος, διορθώνοντας ομαδικές αλλά και ατομικές αδυναμίες. Σημαντικό κομμάτι για την συνέχεια παίζει και η ψυχολογία, η οποία δείχνει να επηρεάζει πολύ τους παίκτες που πρέπει και αυτοί από μόνοι τους να βγάλουν προσωπικότητα και να βοηθήσουν στην «αφύπνιση» της ομάδας.

Video analysis

Το Repress ανέλυσε τον τρόπο που ο Παναθηναϊκός έχει δεχθεί τα δέκα τέρματα στις πρώτες έξι αγωνιστικές και παρουσιάζει την «αχίλλειο πτέρνα» που δεν είναι άλλη από την αμυντική μετάβαση.